Okresná prokuratúra Košice II 
Mojmírova 5, 040 46 Košice 1 	

Sp. zn. : 1 Pv 76/13/8803	Košice II, 14.5.2013
EEČ : 2-64-370-2013

U Z N E S E N I E

Trestná vec:	obvinený XXXXX  
Prečin:	Výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Košice II
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: kontrolór výroby
a
poškodeným:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
a.	Peňažná suma určená na všeobecne prospešné účely: 75,00 € 
b.	Konkrétny adresát peňažnej sumy určenej na všeobecne prospešné účely: Obecný úrad XXXXX, číslo účtu XXXXX/5600  
c.	Suma odovzdaná štátu na peňažnú pomoc obetiam trestnej činnosti: 75,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: kontrolór výroby
realizované policajtom Obv.odd. PZ XXXXX - XXXXX pod spisovou značkou ČVS:ORP-XXXXX-KE-2013.
V trestnej veci vedenej proti obvinenému XXXXX pre prečiny výtržníctva podľa § 364 ods. 1 písm. a) Trestného zákona a ublíženia na zdraví podľa § 156 ods. 1 Trestného zákona, ktorých sa mal dopustiť na tom skutkovom základe, že v Košiciach, na ul. XXXXX, dňa 12.01.2013 v čase okolo 23.00 hod. fyzicky napadol XXXXX tak, že ho pri bráne bloku hlavou udrel do oblasti čela a nosa, čím takto poškodenému XXXXX, trvale bytom XXXXX, ul. XXXXX, spôsobil zlomeninu nosových kostí s minimálnym posunom kostených úlomkov, t.j. ľahký úraz s dobou liečenia do 42 dní.

Odôvodnenie: 
Uzneseniami povereného príslušníka PZ Okresného riaditeľstva PZ Obvodného oddelenia XXXXX - XXXXX, sp. zn. ORP-XXXXX-KE-2013 zo dňa 28.01.2013 bolo podľa § 199 ods. 1 Trestného poriadku začaté trestné stíhanie a zo dňa 07.03.2013 bolo podľa § 206 ods. 1 Trestného poriadku XXXXX vznesené obvinenie za prečiny výtržníctva podľa § 364 ods. 1 písm. a) Trestného zákona a ublíženia na zdraví podľa § 156 ods. 1 Trestného zákona, ktorých sa mal dopustiť na tom skutkovom základe, že v Košiciach, na ul. XXXXX, dňa 12.01.2013 v čase okolo 23.00 hod. fyzicky napadol XXXXX tak, že ho pri bráne bloku hlavou udrel do oblasti čela a nosa, čím takto poškodenému XXXXX, trvale bytom XXXXX, ul. XXXXX, spôsobil zlomeninu nosových kostí s minimálnym posunom kostených úlomkov, t.j. ľahký úraz s dobou liečenia do 42 dní.

Preskúmaním vyšetrovacieho spisu som zistil, že v predmetnej trestnej veci sa koná o prečinoch, na ktoré zákon ustanovuje trest odňatia slobody, ktorého horná hranica neprevyšuje hranicu stanovenú v ustanovení § 220 ods. 1 Trestného poriadku.

Obvinený XXXXX a poškodený XXXXX uzavreli dňa 19.04.2013 za prítomnosti probačného a mediačného úradníka na Okresnom súde XXXXX II, sp. zn. XXXXX/2013 dohodu o zmieri, v rámci ktorej poškodený nežiadal od obvineného náhradu škody. 

Obvinený XXXXX slobodne, vážne, zrozumiteľne a určito vyhlásil, že spáchal skutok, za ktorý je stíhaný, svoje konanie úprimne oľutoval a poškodenému XXXXX sa ospravedlnil a ubezpečil ho, že v budúcnosti sa podobného konania voči jeho osobe nedopustí. Dňa 24.04.2013 zložil na depozitný účet pre zmier Krajskej prokuratúry v Košiciach  č. ú. XXXXX peňažnú sumu vo výške 150,-€ určenú vo výške 75 € štátu na peňažnú pomoc poškodeným trestnými  činmi a vo výške 75 € na všeobecne prospešné účely a to v prospech Obecného úradu XXXXX, číslo účtu XXXXX/5600 (DEXIA). 

Táto suma je primeraná závažnosti spáchaného prečinu a obe strany s týmto spôsobom vybavenia veci vyslovili súhlas.

Vzhľadom na povahu a závažnosť spáchaných prečinov, na mieru akou bol nimi dotknutý verejný záujem, na bezúhonnú osobu obvineného a na jeho osobné a majetkové pomery som dospel k záveru, že takýto spôsob rozhodnutia je dostačujúci a mám za to, že využitie odklonu v trestnom konaní formou schválenia zmieru a zastavenia trestného stíhania bude mať na obvineného pozitívny motivačný stimul k vyvarovaniu sa podobných excesov z riadneho života v budúcnosti. 

S poukazom na všetky uvedené skutočnosti som rozhodol v zmysle výrokovej časti tohto uznesenia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Kamil Lehotský
prokurátor